Tootespetsifikaadi olulise muudatuse heakskiitmise taotluse avaldamine vastavalt Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punktile a

(2021/C 129/12)

Käesoleva dokumendi avaldamine annab õiguse esitada muutmistaotluse suhtes vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51 kolme kuu jooksul alates käesoleva dokumendi avaldamise kuupäevast.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„CHUFA DE VALENCIA“

ELi nr: PDO-ES-0055-AM02 – 28.10.2016

KPN (X) KGT ( )

1. Taotlejate rühm ja õigustatud huvi

Consejo Regulador de la Denominación de Origen Protegida „Chufa de Valencia“ (kaitstud päritolunimetuse „Chufa de Valencia“ reguleeriv asutus)

Plaza Constitució 17, 46120 Alboraia

Tel +34 963690499

E-post: info@chufadevalencia.org

2. Liikmesriik või kolmas riik

Hispaania

3. Tootespetsifikaadi osa, mida muutmine hõlmab

☒ Toote nimetus

☒ Toote kirjeldus

☒ Geograafiline piirkond

☒ Päritolutõend

☒ Tootmismeetod

☐ Seos piirkonnaga

☒ Märgistus

☒ Muu (kontrolliasutus)

4. Muudatus(t)e liik

☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline.

☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mis on määruse (EL) nr 1151/2012 artikli 53 lõike 2 kolmanda lõigu kohaselt oluline.

5. Muudatus(ed)

1. muudatus:

uue tootenimetuse lisamine: „Xufa de València“.

1. muudatuse põhjendus:

kuna Valencia autonoomse piirkonna ametlikud keeled on hispaania (kastiilia) ja valentsia keel, oleme taotlenud kaitstud toote nimetuse esitamist mõlemas keeles.

Osa, mida 1. muudatus hõlmab:

Tootespetsifikaat: „A) Toote nimetus“, „B) Toote kirjeldus“, „H) Märgistus“

Koonddokument: „1) Nimetus“, „3.2) Punktis 1 esitatud nimetusele vastava toote kirjeldus“

Praegune sõnastus:

(Tootespetsifikaadis ja koonddokumendis on täpselt ühesugune tekst)

Toote nimetus

„Chufa de Valencia“

Toote kirjeldus

„Toode „Chufa de Valencia“ kujutab endast korjatud, pestud, kuivatatud ja valitud mugulaid, mille niiskusesisaldus on 6,5–12 % ja mille läbimõõt on üle 3 mm.“

„Päritolunimetusega kaitstud mugulate „Chufa de Valencia“ keemiline koostis, mida väljendatakse protsendina kuivaine massist, on järgmine: […]“

Uus sõnastus:

Toote nimetus

„Chufa de Valencia“ / „Xufa de València“

Toote kirjeldus

„Toote „Chufa de Valencia“ / „Xufa de València“ näol on tegu korjatud, pestud, kuivatatud ja valitud söödava lõikheina mugulatega, mille niiskusesisaldus on 6,5–12 % ja läbimõõt üle 3 mm.“

„Päritolunimetusega kaitstud mugulate „Chufa de Valencia“ / „Xufa de València“ keemiline koostis, mida väljendatakse protsendina kuivaine massist, on järgmine: [...]“

Märgistus

Taimede pakendite etikettidel peab olema viide kaitstud päritolunimetusele „Chufa de Valencia“ / „Xufa de València“ ning reguleeriva asutuse väljastatud nummerdatud märgis, mis võimaldab toodet turustamise ajal jälgida. Märgised antakse kõigile tootespetsifikaadi nõudeid järgivatele tootjatele.

2. muudatus:

eeskirjad märgistamise kohta.

Kavandatud muudatuse kohaselt peab etiketil olema viide päritolunimetusele ja reguleeriva asutuse väljastatud nummerdatud märgis.

2. muudatuse põhjendus:

tagada toote päritolu jälgitavus ja kontrollimine.

Osa, mida 2. muudatus hõlmab:

Tootespetsifikaat: H) Märgistus

Koonddokument: 3.7. Sellise toote märgistamise erieeskirjad, millele registreeritud nimetus viitab

Uus sõnastus:

Märgistus

Taimede pakendite etikettidel peab olema viide kaitstud päritolunimetusele „Chufa de Valencia“ / „Xufa de València“ ning reguleeriva asutuse väljastatud nummerdatud märgis, mis võimaldab toodet turustamise ajal jälgida. Märgised antakse kõigile tootespetsifikaadi nõudeid järgivatele tootjatele.

3. muudatus:

geograafilise piirkonna laiendamine.

Tehakse ettepanek laiendada tootmispiirkonda nii, et see hõlmaks ka Aldaia, Náquera ja Puzoli omavalitsusüksusi.

3. muudatuse põhjendus

Põhjendus: need kolm omavalitsusüksust on söödava lõikheina mugulate kasvatamisega samamoodi seotud kui ülejäänud omavalitsusüksused, mis on praegu asjaomase kaitstud päritolunimetusega hõlmatud. Neil on samasugused mullastiku- ja ilmastikutingimused ning samad teadmised ja traditsioonid söödava lõikheina mugulate kasvatamiseks.

Osa, mida 3. muudatus hõlmab:

Tootespetsifikaat: C) Geograafiline piirkond

Koonddokument: 4. Geograafilise piirkonna täpne määratlus

Praegune sõnastus:

(Tootespetsifikaadis ja koonddokumendis ei ole täpselt ühesugune tekst)

Kaitstud mugulate tootmispiirkond asub l’Horta Nord de Valencias ja hõlmab järgmisi omavalitsusüksusi: Albalat dels Sorells, Alboraya, Albuixech, Alfara del Patriarca, Almàssera, Bonrepós i Mirambell, Burjassot, Emperador, Foios, Godella, Massalfassar, Meliana, Moncada, Museros, Paterna, Rocafort, Tavernes Blanques, Valencia ja Vinalesa.

Tegemist on Vahemere settelistele rannikualadele iseloomuliku tasase piirkonnaga, kus on vahemereline kliima ning tulenevalt mere lähedusest kõrge suhteline õhuniiskus ja väikesed ööpäevased temperatuurikõikumised.

Uus sõnastus:

Selleks et tagada tootespetsifikaadi ja koonddokumendi asjaomase sisu kooskõla, teeme ettepaneku sõnastada asjaomased punktid järgmiselt.

Kaitstud söödava lõikheina mugulate tootmispiirkond asub Huerta de Valencias ja selle suurus on ligikaudu 420 hektarit. Piirkond hõlmab järgmisi Valencia provintsis asuvaid omavalitsusüksusi: Aldaia, Albalat dels Orells, Alboraya, Albuixech, Alfara del Patriarca, Almàssera, Bonrepòs i Mirambell, Burjassot, Emperador, Foios, Godella, Massalfassar, Meliana, Moncada, Museros, Nàquera, Paterna, Puçol, Rocafort, Tavernes Blanques, València ja Vinalesa.

4. muudatus:

analüüsimenetluse muutmine.

4. muudatuse põhjendus:

kaitstud toote kontrollimenetlus hõlmab füüsikalist, keemilist ja morfoloogilist analüüsi, mis kindlustab toote kvaliteedi ja tõendab toote päritolu, tagades, et kõik spetsifikaadis sätestatud nõuded on täidetud. Seetõttu peetakse vajalikuks asendada viide organoleptilisele analüüsile viitega morfoloogilisele analüüsile.

Lisaks vastab eelnev koonddokumendi punktile 5.1, milles on märgitud, et: „Keemilised näitajad, mis määravad söödava lõikheina mugulate kvaliteedi, on rasva- ja valgusisaldus. Need on kõige olulisemad tegurid, mis eristavad „Chufa de Valencia“ mugulate kvaliteeti mujalt pärit mugulate omast, sest viimaste rasva- ja valgusisaldus on „Chufa de Valencia“ mugulate omast väiksem.“

Osa, mida 4. muudatus hõlmab:

Tootespetsifikaat: D) Asjaolud, mis tagavad toote pärinemise piirkonnast (kontroll ja sertifitseerimine)

Praegune sõnastus:

Kontroll ja sertifitseerimine

Põhinõuded, mis tagavad toote päritolu. Need hõlmavad järgmisi protsesse:

kvaliteedi tagamiseks läbivad mugulad füüsikalise, keemilise ja organoleptilise analüüsi.

Uus sõnastus:

Kontroll ja sertifitseerimine

Põhinõuded, mis tagavad toote päritolu: need hõlmavad järgmisi protsesse:

kvaliteedi tagamiseks läbivad mugulad füüsikalise, keemilise ja morfoloogilise analüüsi.

5. muudatus:

hiliste istutamiskuupäevade muutmine istutuskavas.

5. muudatuse põhjendus:

tootespetsifikaadi kehtiva versiooni (tootmismeetod – viljelemise kirjeldus) kohaselt peetakse istutamist väga varajaseks, kui see toimub 10. märtsist 7. aprillini, varajaseks, kui see toimub 8.–30. aprillini, keskmise pikkusega perioodi aegseks, kui see toimub 1.–20. maini, ja hiliseks, kui see toimub 25.–20. juunini. See sisaldab kahte sõnastusviga:

a) esiteks ei ole määratletud istutamist, mis toimub ajavahemikus 20. maist 20. juunini;

b) teiseks on hilist istutamist ekslikult kirjeldatud kui istutamist ajavahemikus 25.–20. juuni.

Osa, mida 5. muudatus hõlmab:

Tootespetsifikaat: E) Tootmismeetod (viljeluse kirjeldus)

Praegune sõnastus:

hiline: 25.–20. juuni.

Uus sõnastus:

hiline: 21. mai– 20. juuni.

6. muudatus:

teksti parandused.

Tootespetsifikaadi punkti E „Tootmismeetod – saagikoristusjärgsed toimingud“ kohta esitame järgmised muudatusettepanekud:

a) punktis 1 tuleb asendada sõna „albeedo“ sõnaga „pesemine“, kuna esimesel puudub tähendus. Seega on tegemist grammatikaveaga;

b) parandada punkti 6 sõnastust, et kajastada õigesti selles kirjeldatud toimingut.

6. muudatuse põhjendus:

muudatusettepaneku eesmärk on anda tekstile ühtsus ja tähendus.

Osa, mida 6. muudatus hõlmab:

Tootespetsifikaat: E) Tootmismeetod – saagikoristusjärgsed toimingud (punktid 1 ja 6)

Praegune sõnastus:

SAAGIKORISTUSJÄRGSED TOIMINGUD

1. Pesemine: värskelt koristatud söödava lõikheina mugulad läbivad albeedoprotsessi, et eemaldada võõrkehad (muld, kivid, põllukultuurijäägid jne). Seda tehakse tööstuslikes pesulates. (…)

6. Kvaliteedikontroll: toiming, mille eesmärk on tagada, et pakendite kaal oleks õige ja et neis ei oleks võõrkehi ega kahjustatud mugulaid ning et need jääks asjakohastes õigusaktides lubatud kõrvalekallete piiresse. Uus sõnastus:

SAAGIKORISTUSJÄRGSED TOIMINGUD

1. Pesemine: värskelt koristatud söödava lõikheina mugulad läbivad pesemisprotsessi, et eemaldada võõrkehad (muld, kivid, põllukultuurijäägid jne). Seda tehakse tööstuslikes pesulates. (…)

6. Kvaliteedikontroll: toiming, mille eesmärk on tagada, et pakendatud mugulate kaal oleks õige ja et nende hulgas ei oleks võõrkehi ega kahjustatud mugulaid ning et need jääks asjakohastes õigusaktides lubatud kõrvalekallete piiresse.

7. muudatus:

kontrolliasutuse aadressi muutmine.

7. muudatuse põhjendus:

kontrolliasutuse aadress on muutunud.

Osa, mida 7. muudatus hõlmab:

Tootespetsifikaat: G) Kontrolliasutus

Praegune sõnastus:

G) Kontrolliasutus

Tootespetsifikaadile vastavuse kontrollimise eest vastutab kaitstud päritolunimetuse „Chufa de Valencia“ reguleeriv asutus.

Aadress: C/Poeta Eduardo Buil, 5-6a.– 46020 Valencia

Tel: +34 963690499

Faks: +34 963690499

E-post: info@chufadevalencia.org

Veebisait: www.chufadevalencia.org

Uus sõnastus:

G) Kontrolliasutus

Tootespetsifikaadile vastavuse kontrollimise eest vastutab kaitstud päritolunimetuse „Chufa de Valencia“ reguleeriv asutus.

Aadress: Plaza Constitució 17, 46120 Alboraia

Tel +34 963690499

Faks +34 963690499

E-post: info@chufadevalencia.org

Veebisait: www.chufadevalencia.org

KOONDDOKUMENT

„CHUFA DE VALENCIA“ / „XUFA DE VALÈNCIA“

ELi nr: PDO-ES-0055-AM02 – 28.10.2016

KPN (X) KGT ( )

1. [KPNi või KGT] nimetus(ed)

„Chufa de Valencia“ / „Xufa de València“

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Klass 1.8. Aluslepingu I lisas loetletud muud tooted (vürtsid jne)

3.2. Toote kirjeldus, mida punktis 1 esitatud nimetus tähistab

Nimetus: „Chufa de Valencia“ / „Xufa de València“

Kirjeldus: söödava lõikheina (Cyperus esculentus L. var. sativus Boeck.) mugul, mis võib olla mitmesuguse kuju ja suurusega ning millel on õhuke kest, korkjas tekstuur ning suur rasva- ja suhkrusisaldus.

Toote „Chufa de Valencia“ / „Xufa de València“ näol on tegu korjatud, pestud, kuivatatud ja valitud söödava lõikheina mugulatega, mille niiskusesisaldus on 6,5–12 % ja läbimõõt üle 3 mm.

Valitud mugulatel peab olema iseloomulik välimus ning need peavad olema puudusteta, terved, puhtad ja ilma muutusteta, mis võiksid rikkuda nende tarbimiseks ja säilitamiseks vajalikku kvaliteeti.

Päritolunimetusega kaitstud mugulate „Chufa de Valencia“ / „Xufa de València“ keemiline koostis, mida väljendatakse protsendina kuivaine massist, on järgmine:

— suhkrud: vähemalt 11 %;

— rasvad: vähemalt 25 %;

— valgud: vähemalt 6,5 %;

— tärklis: vähemalt 25 %;

— toorkiud: vähemalt 5 %.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

–

3.4. Tootmise erietapid, mis peavad toimuma määratletud geograafilises piirkonnas:

— külv, mis toimub märtsist juunini, ja saagikoristus alates oktoobri lõpust;

— mugulate pesemine ja kuivatamine, mis kestab kolm kuud. Toote nõuetekohase käsitsi kuivatamise ja mugulate soovitud lõppkoostise saavutamise juures on põhiroll piirkonna kliimatingimustel ja asjatundlike põllumajandustootjate oskustel;

— puhastamine, mille käigus puhastatakse kuivatatud mugulad uuesti, et eemaldada defektiga mugulad. Tänu piirkonna tootjate pikaajalisele kogemusele eemaldatakse nimetatud puhastamise käigus kõik mugulad, mis ei vasta asjakohastele tingimustele;

— sorteerimine ja liigitamine, mille käigus valitakse välja kuivad ja puhtad mugulad, eemaldades taimejäägid ning haiguste või muudel põhjustel kahjustatud mugulad, ning liigitatakse mugulad vajaduse korral läbimõõdu alusel. Need on viimased tootmisetapid enne punktis 3.2. kirjeldatud lõpptoote valmimist. Tänu tootjate teadmistele mugulate kohta ning välja töötatud meetodite ja vahendite abil sorteeritakse ja liigitatakse mugulad nõuetekohaselt, mille tulemusena saadakse lõpptoode.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

–

3.6. Sellise toote märgistamise erieeskirjad, millele registreeritud nimetus viitab

Taimede pakendite etikettidel peab olema viide kaitstud päritolunimetusele „Chufa de Valencia“ / „Xufa de València“ ning reguleeriva asutuse väljastatud nummerdatud märgis, mis võimaldab toodet turustamise ajal jälgida. Märgised antakse kõigile tootespetsifikaadi nõudeid järgivatele tootjatele.

4. Geograafilise piirkonna täpne määratlus

Kaitstud söödava lõikheina mugulate tootmispiirkond asub Huerta de Valencias ja selle suurus on ligikaudu 420 hektarit. Piirkond hõlmab järgmisi Valencia provintsis asuvaid omavalitsusüksusi: Aldaia, Albalat dels Orells, Alboraya, Albuixech, Alfara del Patriarca, Almàssera, Bonrepòs i Mirambell, Burjassot, Emperador, Foios, Godella, Massalfassar, Meliana, Moncada, Museros, Nàquera, Paterna, Puçol, Rocafort, Tavernes Blanques, València ja Vinalesa.

5. Seos geograafilise piirkonnaga

5.1. Geograafilise piirkonna eripära

1. Looduslikud tegurid

Pinnavorm: Vahemere settelistele rannikualadele iseloomulik tasane pinnavorm.

Mullastik: hästi vett juhtiv ja tasane saviliivmuld.

Kerge tekstuuriga, kobe, peeneteralise liivaga ja umbrohuta muld.

Kliima: vahemereline, suure suhtelise õhuniiskusega ja mere läheduse pehmendavast mõjust tulenevalt väikeste ööpäevaste temperatuurikõikumistega.

Suur suhteline õhuniiskus soodustab viljelust, kuna piirkonnas sajab vähe.

Veerežiim: piirkonna sademete hulk on väike – ligikaudu 400 mm aastas. Suveperioodil niisutatakse tootmispiirkonda Turia jõest alguse saavate niisutuskanalite võrgustiku abil.

2. Inimtegurid

Söödava lõikheina tõid Hispaaniasse 8. sajandil araablased, kes hindasid taime mugulaid nende maheda maitse pärast ja valmistasid nendest pressimise teel värskendavat jooki. 13. sajandil levis taime viljelemine islami kultuuri mõjul Vahemere äärde, praeguse Valencia autonoomse piirkonna alale. A. J. Cavanilles kirjutas 1975. aastal, et Alborayas ja Almàsseras on söödavat lõikheina 15 hektaril, ning rääkis selle viljelusest ja tarbimisest. Kohalikud uurijad on avaldanud arvukalt uurimusi söödava lõikheina mugulate, nende omaduste, mikrobioloogia ja mugulate pressimise teel saadava joogi kohta.

Söödava lõikheina kasvatamine on kõnealuses geograafilises piirkonnas traditsiooniline ja sellel on suur sotsiaalmajanduslik tähtsus, sest see on peamine elatusallikas rohkem kui 500 põllumajandustootjale. Nad tunnevad põhjalikult taime viljelusmeetodeid, mille juures on määrava tähtsusega pinnase ettevalmistamine, külvamine ja kasvatamine ning saagikoristus ja kuivatamine, mille tulemusena saadakse kvaliteetne lõpptoode.

5.2. Toote eripära

Keemilised näitajad, mis määravad söödava lõikheina mugulate kvaliteedi, on rasva- ja valgusisaldus. Need on kõige olulisemad tegurid, mis eristavad „Chufa de Valencia“ kvaliteeti mujalt pärit mugulate omast, sest viimaste rasva- ja valgusisaldus on „Chufa de Valencia“ omast väiksem. Lisaks sellele on mugulate „Chufa de Valencia“ kest õhem kui mujal kasvanud mugulatel. Niisiis on mugulate „Chufa de Valencia“ maitse magusam ja tugevam, kest õhem ning mugulad on mõõdult suuremad ja ühtlasemad.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Piirkonna kliimal on otsustav mõju söödava lõikheina idanemisele, kasvamisele ja mugulate tootmisele. Nimetatud tegur ja piirkonna mullastikutingimused, mis on peamiselt rannaliiva aastatepikkuse kuhjumise tulemus, loovad sobiva keskkonna taime kasvatamiseks ning suurte ja kvaliteetsete mugulate arenguks: need on magusama ja tugevama maitsega, õhema kestaga ning mõõdult suuremad ja ühtlasemad.

Kõnealuse taime viljelemiseks on vaja kõrget keskmist temperatuuri vahemikus 13–25 °C ning külmade puudumist viljeluskuude ajal, et mugulad saaksid võrsuda ja areneda. Viljelust soodustab ka suur suhteline õhuniiskus, kuna piirkonnas sajab vähe. Nagu punktis 5.1 öeldud, on kõik need tingimused kaitstud päritolunimetusega määratletud piirkonnas olemas.

Samuti on toote kvaliteedi juures määrava tähtsusega inimtegur ehk tootmispiirkonnas seda taime kasvatavate asjatundlike põllumajandustootjate oskused. Eelkõige on nõutava kvaliteediga mugulate saamisel määrava tähtsusega söödava lõikheina kasvatamine vaheldumisi muude Vahemere köögiviljadega, tõhus umbrohutõrje ja muude oluliste viljelusetappide järgimine.

Saagikoristusjärgsed tootmisetapid, täpsemalt mugulate hoolikas ja aeglane käsitsi kuivatamine, mis muudab söödava lõikheina mugulate keemilist koostist, annavad tootele „Chufa de Valencia“ selle iseloomulikud ainulaadsed omadused.

Viide tootespetsifikaadi avaldamisele

(Viitemääruse artikli 6 lõike 1 teine lõik)

http://www.agroambient.gva.es/documents/163228750/166998507/PLIEGO+DE+CONDICIONES+CHUFA2018cast.pdf/1a636a37-acc8-4d07-8c95-688fb3286861

(1) ELT L 343, 14.12.2012, lk 1.